**Ny formand i Ret&Råd Advokater**

**Advokat Helle Haxgart er den nye formand i Ret&Råd. Hun afløser advokat Lars Fredslund, der har haft posten i en årrække. Hendes primære fokus vil være at tiltrække nye medlemmer, advokater og partnere til kæden.**

Helle Haxgart var det naturlige valg som nye formand i Ret&Råd, da hun har solid ledelseserfaring som tidligere mangeårig direktør for daværende Statsforvaltningen (nu Familieretshuset). Hun lægger vægt på, at der med hende ved roret ikke kommer en helt ny retning i Ret&Råd, men samtidig vil hun gerne løfte sløret for hendes primære fokusområde.

”Jeg ser meget frem til opgaven som formand for Ret&Råd, det bliver min opgave at udvikle kædens store potentiale. For mange advokater vil det være en klar fordel at blive en del af vores brand og samtidig frigøre energi til advokatarbejdet ved at slippe for at bruge tid på IT, administration og marketing. Mit fokus vil primært i første omgang være at fokusere på kædens tiltrækning af flere advokater, partnere og medlemmer”, siger Helle Haxgart.

For Helle Haxgart er det derfor afgørende, at alle medlemmer rundt om i landet oplever, at kæden skaber værdi og arbejder for dem.

”Det er også vigtigt, at vi i bestyrelsen har en god føling med, hvilke forventninger og behov medlemmerne har til kæden. Samtidig er det for kæden helt nødvendigt, at alle medlemmer føler sig ansvarlige for kæden og involverer sig i kædens forhold, udfordringer og vækst. Kæden er ikke mere, end hvad medlemmerne, herunder bestyrelsen, selv gør den til”, siger hun.

Helle Haxgart tiltrådte 15. april 2021.

**Fakta om Helle Haxgart**

Helle har 20 års erfaring med familie- og skilsmisseret. Hun har solid ledelseserfaring, da hun i 8 år var direktør for Statsforvaltningen. Hun blev advokat i 2019, og hun er cand.jur. med en Master of Public Administration fra CBS.

Kontakt:

Advokat Helle Haxgart

E-mail: hax@ret-raad.dk

Mobil: +45 41 32 52 40